ΑΠΌΦΑΣΗ ΤΟΥ ΣΥΜΒΟΥΛΊΟΥ της 10ης Μαΐου 2010 σχετικά με τη σύναψη μνημονίου συνεργασίας μεταξύ της Διεθνούς Οργάνωσης Πολιτικής Αεροπορίας και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα (2010/302/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) και το πρώτο εδάφιο του άρθρου 218 παράγραφος 8, την πρόταση της Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Το Συμβούλιο εξουσιοδότησε στις 30 Νοεμβρίου 2007 την Επιτροπή να αρχίσει διαπραγματεύσεις για μια συμφωνία μεταξύ της Ευρωπαϊκής Κοινότητας και της Διεθνούς Οργάνωσης Πολιτικής Αεροπορίας (ICAO) όσον αφορά τους ελέγχους/επιθεωρήσεις ασφαλείας και συναφή θέματα. (2) Η Επιτροπή διαπραγματεύθηκε, εξ ονόματος της Ένωσης, μνημόνιο συνεργασίας (ΜΣ) με την ICAO όσον αφορά τους ελέγχους/επιθεωρήσεις ασφαλείας και συναφή θέματα σύμφωνα με τις οδηγίες που καθορίζονται στο παράρτημα I της απόφασης του Συμβουλίου που εξουσιοδότησε την Επιτροπή να αρχίσει τις διαπραγματεύσεις και την ad hoc διαδικασία που καθορίζεται στο παράρτημα II αυτής. (3) Το ΜΣ υπεγράφη, εξ ονόματος της Κοινότητας, στις 17 Σεπτεμβρίου 2008 με την επιφύλαξη της σύναψής του σε μεταγενέστερη ημερομηνία, σύμφωνα με την απόφαση 2009/97/ΕΚ του Συμβουλίου, της 24ης Ιουλίου 2008, σχετικά με την υπογραφή και την προσωρινή εφαρμογή μνημονίου συνεργασίας μεταξύ της Διεθνούς Οργάνωσης Πολιτικής Αεροπορίας και της Ευρωπαϊκής Κοινότητας όσον αφορά τους ελέγχους/επιθεωρήσεις ασφαλείας και συναφή θέματα (1). (4) Μετά την έναρξη ισχύος της συνθήκης της Λισαβόνας την 1η Δεκεμβρίου 2009, η ΕΕ θα πρέπει να προβεί σε κοινοποίηση προς τη Διεθνή Οργάνωση Πολιτικής Αεροπορίας (ICAO) ότι η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα. (5) Το ΜΣ θα πρέπει να εγκριθεί. (6) Στην παράγραφο 6 σημείο 3 του ΜΣ προβλέπεται ότι το ΜΣ αρχίζει να ισχύει την πρώτη ημέρα του δευτέρου μήνα που έπεται της τελευταίας από τις δύο κοινοποιήσεις, μέσω των οποίων τα μέρη ενημερώθηκαν εκατέρωθεν για την ολοκλήρωση των αντίστοιχων εσωτερικών διαδικασιών τους. Κατά συνέπεια, ο πρόεδρος του Συμβουλίου θα πρέπει να εξουσιοδοτηθεί να προβεί στην απαιτούμενη κοινοποίηση, εξ ονόματος της Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Το μνημόνιο συνεργασίας (ΜΣ) μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας όσον αφορά τους ελέγχους/επιθεωρήσεις ασφαλείας και συναφή θέματα εγκρίνεται εξ ονόματος της Ένωσης. 2. Το κείμενο του ΜΣ επισυνάπτεται στην παρούσα απόφαση (2). Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στην κοινοποίηση που αναφέρεται στην παράγραφο 6 σημείο 3 του ΜΣ και να προβεί στην ακόλουθη κοινοποίηση: «Συνεπεία της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, ως “Ευρωπαϊκή Κοινότητα” στο κείμενο του ΜΣ λογίζεται η “Ευρωπαϊκή Ένωση”». Βρυξέλλες, 10 Μαΐου 2010.

[Source: multi_eurlex | Tokens: 2954]